[pic] | KOMMISSIONEN FOR DE EUROPÆISKE FÆLLESSKABER |

Bruxelles, den 6.11.2007

KOM(2007) 656 endelig

Forslag til

RÅDETS AFGØRELSE

om principperne, prioriteterne og betingelserne for det europæiske partnerskab med Albanien og om ophævelse af afgørelse 2006/54/EF

(forelagt af Kommissionen)

BEGRUNDELSE

Det Europæiske Råd tilsluttede sig på mødet i Thessaloniki den 19. og 20. 2003 juni "Thessaloniki-dagsordenen for det vestlige Balkan", hvorved de europæiske partnerskaber blev indført som et middel til at virkeliggøre det europæiske perspektiv for landene på det vestlige Balkan.

Den 30. januar 2006 vedtog Rådet det reviderede europæiske partnerskab for Albanien, som var baseret på det forslag, Kommissionen forelagde den 9. november 2005. Partnerskabet indeholder prioriteter på kort og mellemlang sigt. Prioriteterne på kort sigt forventes opfyldt på et til to år.

Kommissionen mener derfor, at det er hensigtsmæssigt at forelægge et forslag til et ajourført europæisk partnerskab for Albanien. Det reviderede europæiske partnerskab tager udgangspunkt i bestemmelserne i Rådets forordning (EF) nr. 533/2004 af 22. marts 2004 og tager højde for den udvikling, der er beskrevet i statusrapporten for 2007. Det opstiller prioriteterne på kort og mellemlang sigt, som landet skal opfylde for at blive yderligere integreret med Den Europæiske Union.

Som følge af det europæiske partnerskab skal de kompetente myndigheder i Albanien udarbejde en plan med angivelse af tidsfrister over de specifikke foranstaltninger, som Albanien agter at træffe til formålet. Kommissionen følger løbende med i, hvordan gennemførelsen af prioriteterne skrider frem.

Prioriteterne i det europæiske partnerskab danner grundlag for programmeringen af Fællesskabets finansielle bistand, som fortsat vil blive ydet via de relevante finansielle instrumenter, navnlig Rådets forordning (EF) nr. 1085/2006 af 17. juli 2006 om oprettelse af et instrument til førtiltrædelsesbistand (IPA).

Den foreslåede rådsafgørelse har ingen finansielle virkninger. I betragtning af ovenstående opfordrer Kommissionen Rådet til at vedtage vedlagte forslag til Rådets afgørelse.

Forslag til

RÅDETS AFGØRELSE

om principperne, prioriteterne og betingelserne for det europæiske partnerskab med Albanien og om ophævelse af afgørelse 2006/54/EF

RÅDET FOR DEN EUROPÆISKE UNION HAR —

under henvisning til traktaten om oprettelse af Det Europæiske Fællesskab,

under henvisning til Rådets forordning (EF) nr. 533/2004 af 22. marts 2004 om etablering af europæiske partnerskaber inden for rammerne af stabiliserings- og associeringsprocessen[1], særlig artikel 2,

under henvisning til forslag fra Kommissionen, og

ud fra følgende betragtninger:

(1) Det Europæiske Råd tilsluttede sig på mødet i Thessaloniki den 19. og 20. juni 2003 indførelsen af de europæiske partnerskaber som et middel til at virkeliggøre det europæiske perspektiv for landene på det vestlige Balkan.

(2) I henhold til Rådets forordning (EF) nr. 533/2004 træffer Rådet afgørelse om principperne, prioriteterne og betingelserne for de europæiske partnerskaber og om enhver efterfølgende tilpasning af disse. Det fremgår også, at opfølgningen på de europæiske partnerskaber sikres inden for rammerne af de mekanismer, der er etableret i forbindelse med stabiliserings- og associeringsprocessen, især de årlige statusrapporter.

(3) Den 30. januar 2006 vedtog Rådet andet europæiske partnerskab med Albanien[2].

(4) Det fremgår af Kommissionens meddelelse "udvidelsesstrategi og vigtigste udfordringer 2006-2007", at partnerskaberne vil blive revideret ved udgangen af 2007.

(5) Rådet vedtog den 12. juni 2006 forordning (EF) nr. 1085/2006 om oprettelse af et instrument til førtiltrædelsesbistand (IPA)[3], som fornyer rammen for den finansielle bistand til førtiltrædelseslandene.

(6) Det er derfor hensigtsmæssigt at vedtage et revideret partnerskab, som ajourfører det eksisterende partnerskab for at fastlægge nye prioriteter for det videre arbejde på grundlag af konklusionerne i 2007-statusrapporten om Albaniens forberedelser på at blive yderligere integreret med Den Europæiske Union.

(7) Som forberedelse på yderligere integration i Den Europæiske Union skal de kompetente myndigheder i Albanien udarbejde en plan med angivelse af tidsfrister og de specifikke foranstaltninger, der skal træffes for at opfylde prioriteterne i dette europæiske partnerskab.

(8) Afgørelse 2006/54/EF bør derfor ophæves —

TRUFFET FØLGENDE AFGØRELSE:

Artikel 1

Principperne, prioriteterne og betingelserne for det europæiske partnerskab med Albanien er beskrevet i bilaget.

Artikel 2

Gennemførelsen af det europæiske partnerskab undersøges ved hjælp af de mekanismer, der er etableret som led i stabiliserings- og associeringsprocessen, især Kommissionens årlige statusrapporter.

Artikel 3

Afgørelse 2006/54/EF ophæves.

Artikel 4

Denne afgørelse træder i kraft på tredjedagen efter offentliggørelsen i Den Europæiske Unions Tidende .

Udfærdiget i Bruxelles, den

På Rådets vegne

Formand

BILAG: EUROPÆISK PARTNERSKAB 2007

1. INDLEDNING

Det Europæiske Råd tilsluttede sig indførelsen af de europæiske partnerskaber som et middel til at virkeliggøre det europæiske perspektiv for landene på det vestlige Balkan. Det foreslåede reviderede partnerskab er en ajourføring af det første på grundlag af 2007-statusrapporten om Albanien. Det påpeger nye og eksisterende prioriteter, der kræver handling. De nye prioriteter er tilpasset landets specifikke behov og forberedelsesniveau og vil om nødvendigt blive ajourført. Albanien forventes at udarbejde en plan, herunder en tidsplan, over de specifikke foranstaltninger, som landet agter at træffe for at opfylde prioriteterne i det europæiske partnerskab. Partnerskabet indeholder også retningslinjer for den finansielle bistand til landet.

2. PRINCIPPER

Stabiliserings- og associeringsprocessen vil fortsat danne grundlag for Vestbalkanlandenes tilnærmelse til EU frem til deres fremtidige tiltrædelse. Prioriteterne for Albanien vedrører landets evne til at opfylde de kriterier, som Det Europæiske Råd fastlagde på sit møde i København i 1993 og de betingelser, der blev fastsat som led i stabiliserings- og associeringsprocessen, navnlig dem, som Rådet fastlagde i sine konklusioner af 29. april 1997 og 21.-22. juni 1999, i sluterklæringen fra Zagreb-topmødet den 24. november 2000 og Thessaloniki-dagsordenen.

3. PRIORITETER

Prioriteterne i dette europæiske partnerskab er udvalgt ud fra en realistisk forventning om, at Albanien kan gennemføre dem helt eller i væsentligt omfang i løbet af de kommende år. Der skelnes mellem kortfristede prioriteter, som forventes gennemført i løbet af et til to år, og mellemfristede prioriteter, som forventes gennemført i løbet af tre-fire år. Prioriteterne vedrører både lovgivning og gennemførelsen heraf.

I lyset af behovet for at fastlægge prioriteter er der naturligvis andre opgaver, som Albanien skal udføre, og som kan blive prioriteter i et fremtidigt partnerskab afhængigt af, hvilke fremskridt Albanien gør på et senere tidspunkt.

Nøgleprioriteterne blandt de kortfristede prioriteter figurerer samlet i begyndelsen af listen. De er ikke opstillet i rangorden.

3.1. Kortfristede prioriteter

Nøgleprioriteter

- Den administrative kapacitet skal styrkes forud for gennemførelsen af forpligtelserne i stabiliserings- og associeringsaftalen (SAA) og interimsaftalen (IA).

- Der skal skabes en konstruktiv dialog mellem politiske partier og berørte parter om gennemførelsen af reformerne.

- Retssystemets uafhængighed og gennemsigtighed skal øges ved f.eks. at befordre en forfatningsmæssig beskyttelse af dommerne, udnævne dommere og anklagere på grundlag af udvælgelsesprøver, etablere et meritbaseret system til evaluering af anklagere og fastlægge objektive regler for tildelingen af sager til dommerne.

- Strategien for korruptionsbekæmpelse 2007-2013 og henstillingerne i evalueringsrapporten for 2005 fra Europarådets Sammenslutning af Stater mod Korruption skal gennemføres, og korruptionssager inden for politi og dommerstand skal efterforskes og forfølges behørigt.

- OSCE-Kontoret for Demokratiske Institutioner og Menneskerettigheders henstillinger vedrørende valg skal gennemføres, navnlig ved at forbedre vælgerlister og ændre valgloven i overensstemmelse med Venedig-Kommissionens henstillinger i god tid inden det næste parlamentsvalg

- Forvaltningen af den offentlige sektor skal styrkes ved at forbedre de ansattes kundskaber og upartiskhed og styrke departementet for offentlig forvaltning.

- Udredningen af det statsejede elselskab KESH skal afsluttes, og forsyningsnettet skal privatiseres. KESH's finansielle stilling skal stabiliseres ved at forbedre betalingsopkrævningen, sørge for, at priserne dækker omkostninger, og træffe foranstaltninger til at øge el-produktionen og kapaciteten på samkøringslinjerne.

- Der skal opnås flere konkrete resultater i kampen mod organiseret kriminalitet, navnlig ved at udnytte det efterretningsstyrede politiarbejde fuldt ud og sikre effektiv retsforfølgning.

Politiske kriterier

Demokrati og retsstatsforhold

Regeringsførelse

- Den nationale strategi for udvikling og integration skal vedtages i tide til, at der tages højde for den i 2008/2009-budgetproceduren, således at det sikres, at strategien afspejler de forpligtelser, der er affødt af den europæiske integration, og at der er afsat de fornødne midler til at begynde dens gennemførelse.

- Det integrerede planlægningssystem skal udnyttes fuldt ud og effektivt for at styrke forbindelsen mellem politiske mål, budgetplanlægning og gennemførelse.

- Bestræbelserne på integration i EU skal koordineres bedre på regeringsplan ved en mere omfattende og konsekvent høring af ministerierne, berørte parter og EU-eksperter i den relevante lovgivning.

- Det skal sikres, at Ministeriet for Europæisk Integration og fagministeriernes kontorer for europæisk integration har det fornødne udstyr og tilstrækkeligt uddannet personale.

- Det skal sikres, at forbedringen af personregistret og adressesystemet koordineres omhyggeligt med indførelsen af elektroniske id-kort og biometriske pas.

Offentlig forvaltning

- Tjenestemandsloven og tilhørende regler i den offentlige forvaltning skal håndhæves.

- Det skal sikres, at rekruttering, udnævnelse, forfremmelse, forflyttelse og afskedigelse foregår efter reglerne, for at opbygge en ansvarlig og effektiv offentlig tjeneste baseret på professionelle karriereudviklingskriterier.

Retssystemet

- Udkastet til loven om retsreform skal færdiggøres, vedtages og gennemføres, og infrastrukturen i retsvæsenet skal forbedres.

- Koordineringen mellem anklager og politi skal forbedres, navnlig ved hjælp af sagsforvaltningssystemet.

- Vidner skal garanteres ordentlig beskyttelse gennem relevant lovgivning og tilstrækkelige ressourcer.

Korruptionspolitik

- Civillovbogen, handelslovbogen og forvaltningsloven skal harmoniseres med Europarådets civilretskonvention om korruption.

- Den institutionelle kapacitet til at efterforske og retsforfølge korruption skal styrkes.

- Lovgivningen om bekæmpelse af bestikkelse skal gennemføres under særlig hensyntagen til koordineringen mellem institutionerne.

- Mekanismerne til at håndhæve loven om opgivelse af aktiver skal forbedres.

- Reglerne om forebyggelse af interessekonflikter ved udøvelsen af offentlige hverv skal gøres klarere.

- Reglerne for offentlig adgang til oplysninger skal gøres klarere i overensstemmelse med internationale standarder.

- Antallet af tjenestemænd, der er beskyttet af immunitet, skal nedbringes, og der skal kun indrømmes immunitet i helt særlige tilfælde.

Menneskerettigheder og beskyttelse af mindretal

Overholdelse af international ret om menneskerettigheder

- Alle retshåndhævende instanser skal være fuldt bevidste om deres menneskerettighedsforpligtelser og leve op til dem i overensstemmelse med den etiske kodeks for fængselssystemer og de internationale konventioner, som Albanien har ratificeret, specielt den europæiske menneskerettighedskonvention.

Borgerlige og politiske rettigheder

- Sager om mishandling begået af retshåndhævende instanser skal følges op med retsforfølgning af de ansvarlige.

- Nye fængsler skal bygges og drives i overensstemmelse med de relevante internationale konventioner.

- Albaniens injurielovgivning skal bringes i overensstemmelse med europæiske standarder, og den skal gennemføres.

- Der skal hurtigst muligt indføres en effektiv lovgivning til sikring af gennemsigtighed i forbindelse med medieejerskab.

- Den gældende lovgivning om trykte medier og journalistisk uafhængighed skal gennemføres fuldt ud, ny lovgivning om ytringsfrihed skal koordineres, og der skal udarbejdes omfattende lovgivning om elektroniske medier i overensstemmelse med europæiske standarder.

Sociale og økonomiske rettigheder

- Der skal gøres en større indsats for at forhindre vold i hjemmet.

- Der skal træffes foranstaltninger til at forhindre børnearbejde.

- Ydelser og bistand til personer, der ikke kan klare sig selv, skal lægges ud til lokalsamfundet, også i forbindelse med psykiske lidelser.

- Der skal sættes yderligere skub i den første registrering af fast ejendom og i behandlingen af tilbagegivelseskrav, og det skal sikres, at mekanismerne for kompensation er bæredygtige, og at disse procedurer koordineres omhyggeligt med lovinitiativet om fast ejendom.

Mindretals rettigheder, kulturelle rettigheder og beskyttelse af mindretal

- Arbejdet med at opfylde kravene i Europarådets rammekonvention om beskyttelse af nationale mindretal skal fortsætte, navnlig for så vidt angår brug af mindretalssprog hos myndighederne og skiltning af traditionelle lokale navne og større uddannelse i mindretalssprog.

- Den nationale strategi for romabefolkningen skal gennemføres, og der skal tilvejebringes tilstrækkelige ressourcer som led i regeringens strategi til bekæmpelse af fattigdom og social udelukkelse.

- Der skal indføres en registrering, herunder fødselsregistrering, af personer, der tilhører romamindretallet.

- Der skal indhentes pålidelige oplysninger om mindretal i Albanien.

Regionale anliggender og internationale forpligtelser

- Forpligtelserne i henhold til stabiliserings- og associeringsprocessen skal opfyldes for så vidt angår regionalt samarbejde og godt naboskab, bl.a. ved at fremme overgangen fra stabilitetspagten til en samarbejdsramme med større regionalt ejerskab og en effektiv gennemførelse af den centraleuropæiske frihandelsaftale (CEFTA).

- Der skal indgås aftaler med nabolandene om bl.a. samarbejde på tværs af grænserne, bekæmpelse af organiseret kriminalitet, ulovlig handel og smugleri, retsligt samarbejde, grænseforvaltning, tilbagetagelse, miljø, transport og energi, og det skal sikres, at de gennemføres ordentligt.

Økonomiske kriterier

- Arbejdet med at gennemføre en stabilitetsorienteret skattepolitik, som sigter på en finanspolitisk konsolidering og fører til lav inflation og stabilitet over for udlandet, skal videreføres.

- Skattereformerne videreføres med det formål at forbedre indtægtsforvaltningen og kapaciteten til at forvalte gæld.

- Der skal føres en pengepolitik, som bidrager til målet om at opnå og fastholde prisstabilitet for at mindske og fastholde inflationsforventningerne.

- Arbejdet med at få oprettet et kreditoplysningskontor og derved bidrage til at beskytte banksystemets hastigt voksende kreditportefølje skal færdiggøres.

- Den grå økonomi skal mindskes ved at sikre en effektiv og ikke-diskriminerende håndhævelse af skattelovgivningen og styrke bekæmpelsen af skattesvig.

Europæiske standarder

Det indre marked

Frie varebevægelser

- De økonomiske aktører skal gøres mere bevidste om begreberne standarder og certificering samt deres betydning i international handel.

- Den nationale markedsovervågningsstrategi for industrivarer og fødevarer skal vedtages og dens gennemførelse iværksættes.

- Der skal vedtages ny lovgivning om forbrugerbeskyttelse, som er i overensstemmelse med gældende fællesskabsret. Forbrugerbeskyttelseskontoret skal styrkes.

Personbevægelser, tjenesteydelser og etableringsret

- Der skal sondres klart mellem midlertidig og permanent levering af tjenesteydelser, og kravene i stabiliserings- og associeringsaftalen skal overholdes.

- Regelsættet for det finansielle tilsyn med såvel banksektoren som den del af den finansielle sektor uden for banksektoren skal styrkes, og finanstilsynsmyndighedens kapacitet skal forbedres.

Frie kapitalbevægelser

- Det skal gøres muligt for statsborgere i EU at købe fast ejendom inden for de begrænsninger, der er fastsat i listen over særlige forpligtelser i henhold til den almindelige overenskomst om handel med tjenesteydelser (GATS).

Told og beskatning

- Toldlovgivningen og toldprocedurerne skal tilpasses yderligere til EU-praksis, og det skal især sikres, at reglerne og procedurerne for forsendelse, toldoplag, toldværdiansættelse, fysisk kontrol og risikoanalyse svarer til EU’s standarder. Den nationale toldtarif skal ajourføres på grundlag af den seneste kombinerede nomenklatur.

- Edb-systemet til toldangivelse og behandling af toldoplysninger skal implementeres fuldt ud på alle toldsteder.

- Skattelovgivningen skal tilpasses yderligere til EU-retten, navnlig punktafgiftslovgivningen, og principperne i adfærdskodeksen for erhvervsbeskatning skal respekteres, således at det sikres, at nye skatteforanstaltninger også overholder disse principper.

- Skatteforvaltningens kapacitet skal øges, navnlig i forbindelse med skattekontrol og skatterevision, således at reglerne i højere grad overholdes og skatteunddragelsen mindskes.

- Arbejdet med datamatisering af skattekontorerne skal færdiggøres.

Konkurrence

- Den gældende antitrustlovgivning skal forbedres og i højere grad tilpasses EU-retten for at forbedre konkurrencetilsynet.

- Konkurrencemyndighedens administrative kapacitet skal øges, og den skal have det fornødne personale og uddannelse stillet til rådighed.

- Gennemførelsesbestemmelserne vedrørende statsstøtte skal vedtages.

- Ajourføringen af opgørelsen over statsstøtteordninger skal fortsættes.

Offentlige indkøb

- Lovgivningen om offentlige indkøb skal håndhæves og bringes i overensstemmelse med EU’s standarder, navnlig for så vidt gælder forsyningssektoren og klageadgangen.

- Den administrative kapacitet skal styrkes i agenturet for offentlige indkøb, i fagministeriernes kontorer for offentlige indkøb og i lokale regeringer og domstole, som behandler sager om offentlige indkøb.

- Overtrædelser i forbindelse med offentlige udbud skal efterforskes og forfølges strafferetligt.

Intellektuel ejendomsret

- Der skal lægges en national strategi og en handlingsplan for den lovgivningsmæssige udvikling og styrkelse af intellektuelle ejendomsrettigheder.

- Der skal skabes større administrativ kapacitet til at beskytte intellektuelle ejendomsrettigheder.

- Der skal gøres en større indsats for at bekæmpe piratkopiering og varemærkeforfalskning.

- Der skal skabes større opmærksomhed om intellektuelle ejendomsrettigheder i erhvervslivet og i de retshåndhævende instanser, herunder retsvæsenet.

- Lovgivningen om industriel ejendomsret skal forbedres.

Beskæftigelse og socialpolitik

- Ordningerne for social beskyttelse skal forbedres, og social udelukkelse bekæmpes.

- Det statslige ligestillingsudvalg skal styrkes, og loven om ligestilling mellem mænd og kvinder skal gennemføres fuldt ud.

- Der skal gøres en indsats for at øge skolesøgningen på sekundærtrinnet, i landdistrikter, især piger, og på erhvervsskoler.

- Der skal udarbejdes administrative strukturer og kapacitet inden for områder som forbrugerbeskyttelse og sundhedspleje.

Uddannelse og forskning

- Der skal fortsat gøres en indsats for at forbedre forvaltningen af uddannelsessystemet, uddannelsen af lærere og infrastrukturen på uddannelsesområdet.

- Den nye lov om videregående uddannelse skal gennemføres. Der skal gøres mere for at fremme et større engagement i Tempus-programmet.

WTO-anliggender

- Afdelingen i økonomiministeriet, der beskæftiger sig med WTO-anliggender og økonomisk samarbejde, skal have større administrativ kapacitet.

Sektorpolitikker

Industri og SMV

- Der skal gøres en større indsats for at få gennemført det europæiske charter for små og mellemstore virksomheder.

- Handlingsplanerne for afskaffelse af administrative hindringer for virksomheder og investeringer skal gennemføres, den uformelle økonomi skal begrænses, og det skal sikres, at erhvervsrelaterede love, regler og procedurer gennemføres på en korrekt, ikke-vilkårlig og ikke-diskriminerende måde. Overflødige og ineffektive regler skal reduceres ved hjælp af afkortede procedurer.

- Der skal forskes yderligere i spørgsmål vedrørende innovation og konkurrenceevne for små virksomheder og gennemføres støtteprogrammer.

Landbrug og fiskeri

- Der skal vedtages en ny lov om fødevarer i overensstemmelse med EU's standarder, og fødevaresikkerhedssystemet og de dertil hørende kontrolsystemer skal forbedres.

- Laboratoriekapaciteten på fødevaresikkerhedsområdet og dyre- og plantesundhedsområdet skal øges.

- Lovgivningen om fødevaresikkerhed og dyre- og plantesundhedsanliggender skal forbedres og gennemføres.

- Systemet til identifikation af kreaturer og registrering af deres flytninger skal forbedres, og der skal indføres et system til identifikation af svin, får og geder og registrering af deres flytninger.

Miljø

- Den administrative kapacitet og koordinering skal forbedres på nationalt og lokalt plan.

- Lovgivningen om vurdering af virkninger på miljøet skal gennemføres fuldt ud.

- Der skal vedtages en strategi for yderligere tilpasning af miljølovgivningen til EU-retten, og den eksisterende lovgivning skal gennemføres ordentligt, især hvad angår håndhævelsen.

- Der skal fortsat gøres en indsats for at få løst de akutte miljøproblemer på lossepladsen ved Sharra og i oliefeltet ved Patos-Marinez.

- Den nationale strategi for vandforsyning og sanitet samt vandforsynings- og kloakeringsstrategien for landdistrikterne skal videreudvikles og gennemføres, og landet skal begynde at gennemføre en strategi for gradvis tilnærmelse af lovgivningen om vandforsyning og sanitet til EU-retten.

- De internationale konventioner om naturbeskyttelse, som Albanien har undertegnet, skal gennemføres.

Transportpolitik

- Den nationale transportplan skal gennemføres, herunder planlægning og budgettering af vedligeholdelse af transportaktiver, og den nationale transportstrategi skal vedtages og gennemføres, herunder strategien for jernbanesektoren.

- Gennemførelsen af aftalememorandummet om udviklingen af det sydøsteuropæiske regionale net af basale transportforbindelser skal fortsætte, og samarbejdet med det sydøsteuropæiske transportobservatorium skal styrkes.

- Færdselssikkerheden skal forbedres, og den albanske lovgivning skal tilpasses til EU-retten om køretøjers vægt og dimensioner, teknisk kontrol, syn ved vejsiden, kørekort, fartskrivere og registreringsdokumenter.

- Ulovlige anlæg langs nye veje, især farlige tilkørselsveje, der er dårligt anlagt af private, skal forhindres.

- Der skal udarbejdes en netvejledning om åben adgang til brug af infrastrukturen og gennemføres en driftsplan for jernbanen.

- De tilsagn, Albanien gav i den første overgangsfase i aftalen om oprettelse af et fælles europæisk luftfartsområde, skal opfyldes, herunder gennemførelsen af relevant lovgivning om luftfart.

- Handlingsplanen for udbedring af de mangler, man har konstateret hos myndigheden for civil luftfart med hensyn til kontrol med de nationale luftfartselskabers sikkerhed, skal gennemføres.

- Sikkerheden til søs skal forbedres, især skal antallet af albanske skibe, der tilbageholdes i henhold til Paris-memorandummet, nedbringes.

Energi

- Den reviderede nationale energistrategi skal godkendes og gennemføres.

- Kravene vedrørende gas og elektricitet i energifællesskabstraktaten skal opfyldes.

Informationssamfund og medier

- Lovgivningen for elektronisk kommunikation skal bringes i overensstemmelse med EU-retten og håndhæves, og der skal træffes foranstaltninger til at skabe et konkurrencedygtigt marked for elektroniske kommunikationsnetværk og -ydelser.

- Teletilsynsmyndighedens ekspertise og kapacitet skal styrkes.

- Albaniens lovgivning skal tilpasses til den europæiske konvention om grænseoverskridende fjernsyn og direktivet om fjernsyn uden grænser.

- Det nationale radio- og fjernsynsråd skal have større administrativ kapacitet, strategien for udvikling af radio- og fjernsynssektoren skal vedtages, og den nationale frekvensplan for analog og digital radio og tv skal ajourføres.

Finanskontrol

- Strategipapiret og handlingsplanen for offentlig intern kontrol og finanskontrol skal revideres, og den interne revisionsfunktion skal defineres klart og være adskilt fra andre kontrol- og tilsynsfunktioner. Der skal etableres et tilsynsorgan til at bekæmpe svig.

- Det skal sikres, at loven om intern revision og udkastet til finansloven er i overensstemmelse med internationalt anerkendte standarder.

- Den øverste revisionsinstitutions uafhængighed skal styrkes.

Statistikker

- Statistikkontorets kapacitet skal øges.

Justitsanliggender, frihed og sikkerhed

Visum, grænsekontrol, asyl og migration

- Der skal udstedes rejsedokumenter, der svarer til internationale standarder, og oprettes et centraliseret it-netværk til administration af visa.

- Der skal vedtages ændringer til udlændingeloven for at tilnærme visumlovgivningen til EU’s standarder.

- Strategien og handlingsplanen for integreret grænsekontrol skal gennemføres, idet der især skal lægges vægt på samarbejdet mellem toldvæsen og grænsepoliti ved grænseovergangene.

- Det skal sikres, at alle grænseovergangssteder, navnlig havnene Durres og Vlora, kontrolleres i overensstemmelse med EU's standarder.

- Tilbagetagelsesaftalen mellem EF og Albanien skal gennemføres, og der skal føres forhandlinger om tilbagetagelsesaftaler med transit-migranters oprindelseslande.

- Der skal bruges tilstrækkelig administrativ og finansiel kapacitet på at gennemføre lovgivningen om asyl og migration, især på at gennemføre de tilhørende nationale strategier og handlingsplaner.

Hvidvaskning af penge

- Der skal træffes de fornødne foranstaltninger til at håndhæve lovgivningen om hvidvaskning af penge bedre, både hvad angår domfældelse, konfiskation, beslaglæggelse og indefrysning af midler.

- Kapaciteten i den finansielle efterretningsenhed, den offentlige anklagers kontor og politienheden for økonomisk kriminalitet skal forbedres ved at sikre, at der er tilstrækkelige finansielle midler og it-midler til rådighed, og ved at forbedre det praktiske samarbejde.

- Loven om bekæmpelse af hvidvaskning af penge skal bringes i overensstemmelse med EU-retten og med henstillingerne fra Den Finansielle Aktionsgruppe og Europarådets Moneyval-komité.

- Kapaciteten skal øges i kontoret for forvaltning af beslaglagte og konfiskerede aktiver.

- Samarbejdet med myndigheder i andre lande skal forbedres yderligere.

- Indberetningsforpligtelserne skal opfyldes og indberetningstærsklerne for transaktioner vurderes.

- Der skal træffes foranstaltninger til effektivt at reducere brugen af kontanter i økonomien.

Narkotika

- Den nationale strategi til bekæmpelse af narkotika, den tilhørende handlingsplan og anbefalingerne fra Mini-Dublin-Gruppen skal gennemføres.

- Der skal være større kontinuitet i ledelsen af politifolk, der er involveret i narkotikabekæmpelse, og der skal tilbydes bedre uddannelse og udstyr og træffes yderligere foranstaltninger til at sikre en bedre koordinering af bekæmpelsen af narkotika både nationalt og internationalt med partnere i andre lande.

- På samtlige niveauer i den offentlige forvaltning skal personer, der gør sig skyldige i korruption i forbindelse narkotikahandel, identificeres og retsforfølges.

- Der skal være større gennemsigtighed i tallene over beslaglæggelser og træffes foranstaltninger til at tilintetgøre narkotika, der tidligere er blevet beslaglagt.

- Der skal gennemføres en afbalanceret overordnet strategi for, hvordan man påvirker efterspørgslen efter narkotika, herunder gennem forebyggelse, behandling og rehabilitering af narkomaner.

Politi

- Det skal sikres, at bestemmelserne om rang i den nye lov om statspolitiet gennemføres fuldt ud.

- Det albanske statspoliti skal have større ledelseskapacitet.

- Politiets kontor for interne anliggender skal styrkes, og det skal sikres, at politifolk, som har begået strafferetlige overtrædelser, retsforfølges i overensstemmelse med loven.

- Der skal udarbejdes en konsolideret procedurevejledning for alle ansatte i kriminalpolitiet, som skal følges.

- Strategien om lokalpoliti skal gennemføres.

Bekæmpelse af organiseret kriminalitet og terrorisme

- Der skal skabes bedre samarbejde mellem de forskellige statslige instanser, der er involveret i bekæmpelsen af organiseret kriminalitet og terrorisme, navnlig mellem retsmyndighederne og politiet.

- Der skal træffes yderligere foranstaltninger til at få oprettet et sammenhængende og koordineret system for efterretningsvæsenet til indsamling og bearbejdning af data.

- Der skal gøres større brug af specielle undersøgelsesmetoder, aflytning af telekommunikation og brug af efterretningsoplysninger.

- Der skal snarest indføres praktiske foranstaltninger til at garantere vidnebeskyttelse.

- Det nationale og internationale samarbejde om at forhindre menneskehandel skal styrkes, og politienheden for menneskehandel skal have mere personale.

- Analytikere og efterforskere i terroristsager skal tilbydes bedre udstyr og bedre uddannelse.

Beskyttelse af personoplysninger

- Den gældende lovgivning om beskyttelse af personoplysninger skal tilpasses til EU-retten og til Europarådets konvention om beskyttelse af personoplysninger.

- Der skal oprettes et uafhængigt datatilsyn, der har de fornødne beføjelser over den offentlige og private sektor og tilstrækkelige økonomiske og menneskelige ressourcer.

3.2. Prioriteter på mellemlang sigt

Politiske kriterier

Demokrati og retsstatsforhold

Regeringsførelse

- Albanien skal kontrollere, at den nationale strategi for udvikling og integration gennemføres effektivt.

Offentlig forvaltning

- Det skal sikres, at de sektorer i forvaltningen, der er ansvarlige for gennemførelsen af bestemmelserne i stabiliserings- og associeringsaftalen, og de sektorer, der er involveret i gennemførelsen af Fællesskabets finansielle bistand, er tilstrækkeligt uddannede og udstyrede til at udføre deres arbejde.

- Der skal indføres resultatorienteret ledelse og uddannelse for offentligt ansatte.

- Der skal etableres en lønstruktur for offentligt ansatte, som gør det muligt både at foretage budgetplanlægning og skabe en motiverende karrierestruktur.

- Reformerne af den offentlige forvaltning skal være langsigtede.

Retssystemet

- Det skal sikres, at alvorlige forbrydelser, særligt organiseret kriminalitet, retsforfølges, navnlig skal der fokus på samarbejdsmekanismer på tværs af grænser.

- Lovgivningen om beskyttelse af vidner skal håndhæves.

- Dommere og anklagere skal tilbydes efteruddannelse, herunder i menneskerettigheder, etik, handelsretlige og selskabsretlige anliggender samt spørgsmål vedrørende samarbejds- og associeringsaftalen.

- Skolen for uddannelse af dommere skal gøres rentabel.

- Den rolle og de kvalifikationer, som administratorer i retsvæsenet har, skal tages op til revision, de skal gradvis integreres i den offentlige tjeneste, og der skal være ligeløn mellem dem og ansatte i ministerier.

Korruptionspolitik

- De europæiske konventioner om korruption i strafferetlige og civile anliggender, som Albanien har ratificeret, og de relevante FN-konventioner skal gennemføres.

- Der skal opnås væsentligt bedre resultater i bekæmpelsen af korruption på alle niveauer og alle områder gennem håndhævelse af den relevante lovgivning.

Menneskerettigheder og beskyttelse af mindretal

Overholdelse af international lovgivning om menneskerettigheder

- Tilbageholdte og varetægtsfængslede skal behandles i overensstemmelse med internationale standarder.

- Menneskelig værdighed og personlig sikkerhed skal respekteres i interneringsanstalter, fængsler og institutioner for sindslidende i overensstemmelse med internationale konventioner.

Borgerlige og politiske rettigheder

- Retsplejen over for mindreårige skal forbedres.

- Det skal sikres, at Europarådets konvention til forebyggelse af tortur og umenneskelig eller vanærende behandling eller straf overholdes.

- Der skal vedtages en komplet lovgivning om bekæmpelse af forskelsbehandling, og ofre skal sikres den fornødne institutionelle støtte, herunder af de eksisterende institutioner, der beskæftiger sig med menneskerettigheder.

- Lovgivningen om tilbagegivelse af eller kompensation for ejendom, der blev konfiskeret i kommunisttiden, skal håndhæves.

- Registreringen af jord skal afsluttes.

- Det skal sikres, at overdragelse af ejendom sker i overensstemmelse med lovgivningen, og at alle instanser i processen (notarer, ejendomsregistre osv.) fungerer ordentligt.

- Lovgivningen om trykte og elektroniske medier skal håndhæves under hensyntagen til europæiske standarder.

- Det skal sikres, at tildelingen af tv-frekvenser sker på en fair og ikke-diskriminerende måde i overensstemmelse med den nationale plan, og at tv- og radiostationer fuldt ud overholder kravene. Det statslige tv-selskab skal være mere neutralt.

- Ngo’er og andre organisationer i civilsamfundet skal opfordres til at deltage aktivt i beslutningsprocessen, og kvaliteten af journalistikken skal forbedres.

Regionale anliggender og internationale forpligtelser

- Der skal arbejdes for fremme af regional dialog, stabilitet, gode naboskabsforbindelser og samarbejde.

- Aftalen med USA om betingelserne for overgivelse af mennesker til Den Internationale Straffedomstol skal bringes i overensstemmelse med EU's overordnede principper, som blev vedtaget af Det Europæiske Råd i september 2002.

Økonomiske kriterier

- Skattekilen bør mindskes, og der bør skabes strukturer og fleksibilitet på arbejdsmarkedet, som øger erhvervs- og beskæftigelsesfrekvensen. Samtidig bør skatteindtægterne sikres ved at udvide skattegrundlaget og forbedre overholdelsen af skatteregler. Dette bør ske på en velovervejet måde for at sikre bæredygtige offentlige finanser.

- Uddannelsessystemet bør forbedres for at øge udbuddet af de færdigheder, der efterspørges, og skabe beskæftigelse og langsigtet økonomisk vækst.

- Landets infrastruktur, navnlig inden for energi og transport, bør moderniseres for at øge konkurrenceevnen generelt.

- Privatiseringen af statsejede virksomheder bør fremskyndes for at fremme god selskabsstyring og mindske parafiskale tab.

- Erhvervsmiljøet bør forbedres for at øge udenlandske direkte investeringer i nyoprettede selskaber.

- Der skal indføres effektive procedurer til påvisning, behandling og opfølgning af tilfælde af (formodet) svig og andre uregelmæssigheder, der påvirker nationale og internationale midler.

Europæiske standarder

Det indre marked

Frie varebevægelser

- Det skal sikres, at der er tilstrækkelig administrativ kapacitet til at gennemføre stabiliserings- og associeringsaftalens krav på dette område.

- Der skal gøres større fremskridt med at vedtage europæiske standarder og sætte skub i bestræbelserne på at blive fuldgyldigt medlem af de europæiske standardiseringsorganer.

- Der skal gøres fremskridt med at gennemføre den nye og globale metodes direktiver og den gamle metodes direktiver i den nationale lovgivning.

- Der skal indføres et markedsovervågningssystem.

- Institutioner med ansvar for standardisering, akkreditering og certificering samt institutioner med ansvar for metrologi og kalibrering skal fungere bedre under henvisning til bedste praksis i EF.

- Albanien skal sikres medlemskab af organisationen for det europæiske akkrediteringssamarbejde.

Personbevægelser, tjenesteydelser og etableringsret

- Lovgivningen om beskæftigelse af udlændinge skal godkendes, og der skal træffes foranstaltninger til at koordinere socialsikringsydelser.

- Det skal sikres, at lovgivningen om etableringsret gennemføres på en fair og uvildig måde.

Frie kapitalbevægelser

- Albanien skal gøre mere for at opfylde sine forpligtelser i henhold til stabiliserings- og associeringsaftalen vedrørende fuld liberalisering af kapitalbevægelser, herunder sikre, at statsborgere fra EU og Albanien får samme behandling med hensyn til porteføljeinvesteringer og finansielle lån og kreditter med en løbetid på under et år.

Told og beskatning

- Det skal sikres, at Albaniens lovgivning om told og beskatning fortsat tilpasses EU-retten, og at den administrative kapacitet til at gennemføre told- og skattelovgivningen og bekæmpe korruption, grænseoverskridende kriminalitet og skatteunddragelse øges.

- Gennemsigtigheden og informationsudvekslingen med EU-medlemsstaterne skal øges for at gøre det lettere at håndhæve foranstaltninger, der skal forhindre skattesvig og skatteunddragelse.

Konkurrence

- Håndhævelsen inden for antitrust og statsstøttekontrol skal forbedres.

- Statsstøtteordningerne skal tilpasses til EU's konkurrenceregler, jf. interimsaftalen.

Offentlige indkøb

- Albaniens regelkompleks skal være i overensstemmelse med EU-retten.

- Der skal etableres fuldt operationelle strukturer for offentlige indkøb, der sikrer nøje overholdelse af procedurerne for offentlige indkøb i overensstemmelse med lovgivningen og kravene i stabiliserings- og associeringsaftalen.

Intellektuel ejendomsret

- De internationale konventioner, der er ratificeret på området intellektuelle, kommercielle og industrielle ejendomsrettigheder, skal gennemføres fuldt ud.

- Intellektuelle ejendomsrettigheder skal håndhæves korrekt, og bekæmpelsen af piratkopiering og varemærkeforfalskning skal give større resultat.

- Der skal være tilstrækkelig administrativ kapacitet til at overholde stabiliserings- og associeringsaftalens krav på dette område.

Beskæftigelse og socialpolitik

- Det skal gøres lettere for at kvinder at blive integreret i arbejdsmarkedet og deltage i beslutningsprocessen.

- Beskæftigelsesstrategier og strategier om efteruddannelse skal integreres i socialpolitikken, uddannelsespolitikken, skattepolitikken, erhvervspolitikken og regionalpolitikken. Der skal gøres en indsats for at efterleve internationale forpligtelser på sundhedsområdet, navnlig de internationale sundhedsforskrifter.

- Kvalitetskravene til blodtransfusioner og transfusion af blodkomponenter skal fortsat afstemmes efter EU-retten.

- Den nationale strategi for sundhedsvæsenet for 2007 til 2013 skal iværksættes.

Uddannelse og forskning

- Uddannelseskvaliteten skal højnes, og der skal skabes et moderne system for erhvervsuddannelse og et større regionalt samarbejde om videregående uddannelser.

Sektorpolitikker

Industri og SMV

- Den forbedrede handelslovgivning skal håndhæves.

- Det skal sikres, at strategien for bekæmpelse af den uformelle økonomi holder trit med udviklingen i sektoren.

- De specialiserede virksomhedsstøttestrukturer (f.eks. væksthuse og virksomhedsklynger) skal videreudvikles, og mulighederne for at oprette en erhvervs-/teknologipark skal undersøges.

- Der skal gennemføres en integreret forskningspolitik og udvikles foranstaltninger, der kan sætte skub i små virksomheders innovation og konkurrenceevne.

- Der skal indføres oplysnings- og finansindberetningsstandarder på linje med EU-standarder, og disse skal håndhæves.

- Gennemførelsen af det europæiske charter for små virksomheder skal fortsætte.

Landbrug og fiskeri

- Der skal lægges strategier for arealanvendelse, køb og salg af jord, udvikling af landdistrikter, diversificering af landbrugsaktiviteter og fremme af landbrugets konkurrenceevne.

- Fødevaresikkerheden samt de plantesundhedsmæssige og veterinære forhold skal forbedres i overensstemmelse med EF's krav.

- Det skal vurderes, om virksomheder i landbrugsfødevareindustrien overholder EU's krav, og der skal iværksættes et program for moderniseringen af disse virksomheder.

- Der skal træffes foranstaltninger til at sikre effektiv kontrol af indenlandsk planteavl, især af produkter, der er underlagt specifikke EU-krav, og etableres en analysekapacitet inden for plantesundhedssektoren.

- Det skal sikres, at Albaniens fiskeripolitik i højere grad opfylder EU-standarder, især på områder som ressourceforvaltning, inspektion og kontrol og inden for markeds- og strukturpolitikker.

Miljø

- Der skal udarbejdes en fuldstændig liste over akutte problemer og fortsat gøres en indsats for at løse de problemer, der allerede er påpeget.

- Forureningen fra Balsh-raffinaderiet, herunder udledningen i Gjanica-floden, skal begrænses, og der skal træffes foranstaltninger til at bekæmpe vandforureningen generelt.

- Miljøkontrollen skal forbedres, og der skal indføres sanktioner med tilstrækkelig afskrækkende virkning mod dem, der forurener.

- Arbejdet med at opfylde de regionale og internationale miljøtilsagn skal fortsætte.

Transportpolitik

- Gennemførelsen af Albaniens overordnede transportplan skal fortsætte.

- De institutionelle reformer, som har til formål at forbedre forvaltningen af transportaktiver, prioriteringen af investeringer, planlægningen og inddragelsen af den private sektor, skal afsluttes.

- Moderniseringen af havnene i Durres og Vlora skal gå hurtigere, og havnedriften i disse havne skal konsolideres.

- Der skal opnås bedre resultater med hensyn til færdselssikkerhed (herunder indførelsen af digitale fartskrivere), og der skal træffes yderligere foranstaltninger til at tilnærme lovgivningen til EU-retten om markedsadgang (erhvervsadgang) og sociale regler.

- Aftalememorandummet om udviklingen af det sydøsteuropæiske regionale net af basale transportforbindelser skal gennemføres, og samarbejdet med sydøsteuropæiske transportobservatorium fortsætte.

- Der skal skabes konkurrencevilkår i jernbanesektoren, herunder ved etablering af tilsyns- og sikkerhedsorganer.

- De tilsagn, der er givet som led i anden overgangsfase af aftalen om et fælles europæisk luftfartsområde, skal opfyldes.

- Sikkerheden til søs skal forbedres væsentligt, inkl. havnestatskontrolfaciliteter og skibsregistretsfunktionsdygtighed i henhold til Paris-aftalememorandummet.

Energi

- Gennemførelsen af handlingsplaner for el- og gassektoren skal fortsætte, og der skal ske større fremskridt med hensyn til gennemførelsen af Albaniens energistrategi.

- Det skal sikres, at de forskellige projekter til at forbedre infrastrukturen til produktion, transmission og distribution af elektricitet gennemføres rettidigt.

- De regionale og internationale tilsagn, der er givet på energiområdet med henblik på at etablere et konkurrencepræget regionalt energimarked skal opfyldes.

- Loven om energieffektivitet skal gennemføres bedre.

Informationssamfund og medier

- EU-regelkomplekset om elektronisk kommunikation skal i højere grad overtages og gennemføres.

- Lovgivningen skal fortsat tilpasses den europæiske konvention om grænseoverskridende fjernsyn og direktivet om fjernsyn uden grænser.

Finanskontrol

- Principperne om decentraliseret ledelsesansvar og funktionelt uafhængig intern revision skal udvikles og gennemføres i overensstemmelse med internationale standarder og bedste praksis i EU.

- Der skal udarbejdes procedurer og sikres administrativ kapacitet til at garantere en effektiv beskyttelse af EU’s finansielle interesser.

- Loven om ekstern revision skal være i overensstemmelse med retningslinjerne fra Den Internationale Organisation af Øverste Revisionsmyndigheder.

- Der skal være større kapacitet til ekstern revision, finanskontrolforvaltning og intern revision.

Statistikker

- Landbrugsstatistikkerne og de makroøkonomiske statistikker skal forbedres, der skal udarbejdes statistikker om sociale anliggender, herunder om uddannelse og sundhed, og der skal gøres en større indsats for at få gennemført alle europæiske klassifikationer, herunder klassifikation af statistikområder.

Justitsanliggender, frihed og sikkerhed

Visum, grænsekontrol, asyl og migration

- Det skal sikres, at albanske rejsedokumenter fuldt ud er i overensstemmelse med internationale standarder.

- De internationale tilsagn, Albanien har givet vedrørende grænseforvaltning, skal opfyldes.

- Lovgivningen vedrørende asyl skal håndhæves, og der skal etableres et komplet asylsystem i overensstemmelse med internationale standarder, herunder modtagelse af asylansøgere.

- Albaniens nationale migrationsstrategi og handlingsplan om asyl skal gennemføres.

- Albanien skal sikre, at landet kan opfylde stabiliserings- og associeringsaftalens krav vedrørende EU-borgere, der arbejder og/eller bor i Albanien.

- Gradvist skal alle de vigtigste internationale konventioner på migrationsområdet indgås, ratificeres og gennemføres.

Hvidvaskning af penge

- Der skal gøres mere for at bekæmpe økonomisk og finansiel kriminalitet, herunder hvidvaskning af penge og falskmøntneri.

- Der skal opnås konkrete resultater i bekæmpelsen af hvidvaskning af penge, både i og uden for den finansielle sektor.

Narkotika

- Der skal opnås væsentligt bedre resultater i bekæmpelsen af narkotikahandel, især hvad angår syntetisk narkotika, heroin og kokain.

Politi

- Der skal fortsat gøres en indsats for at bringe politiet op på niveau med europæiske standarder, især ved hjælp af uddannelse og udstyr.

- Der skal opnås betydeligt bedre resultater med hensyn til bekæmpelsen af kriminalitet og korruption og anden kriminel adfærd inden for politiets rækker.

Bekæmpelse af organiseret kriminalitet og terrorisme

- Det internationale samarbejde om bekæmpelsen af organiseret kriminalitet og terrorisme skal udvides.

- Der skal gøres væsentlige fremskridt med hensyn til det relative og absolutte antal og kvaliteten af retsforfølgelser for lovovertrædelser med tilknytning til organiseret kriminalitet og ulovlig handel samt med hensyn til beslaglæggelse af indtægter fra kriminalitet.

- De internationale konventioner og protokoller om forebyggelse af terrorisme, som Albanien er part i, skal indarbejdes fuldt ud i national lovgivning og gennemføres.

Beskyttelse af personoplysninger

- Det skal sikres, at den nationale lovgivning om beskyttelse af personoplysninger overvåges og håndhæves.

4. PROGRAMMERING

Fællesskabets bistand til Vestbalkanlandene inden for rammerne af stabiliserings- og associeringsprocessen ydes ved hjælp af de eksisterende finansielle instrumenter, særlig Rådets forordning (EF) nr. 1085/2006 (IPA) og for programmer vedtaget inden 2007 Rådets forordning (EF) nr. 2666/2000 af 5. december 2000 (CARDS)[4]. Finansieringsaftalerne danner retsgrundlag for gennemførelsen af de konkrete programmer. Denne afgørelse får derfor ingen finansielle virkninger.

Albanien kan også få adgang til finansiering fra flerlandeprogrammer og horisontale programmer.

5. STØTTEBETINGELSER

Bistand til landene på det vestlige Balkan er betinget af, at der sker fremskridt med at opfylde Københavnskriterierne og de specifikke prioriteter for dette europæiske partnerskab. Opfyldes disse betingelser ikke, kan Rådet træffe passende foranstaltninger på grundlag af artikel 21 i Rådets forordning (EF) nr. 1085/2006, eller i tilfælde af programmer iværksat inden 2007 på grundlag af artikel 5 i forordning (EF) nr. 2666/2000. Fællesskabsbistanden er ligeledes underlagt de betingelser, Rådet har fastlagt i sine konklusioner af 29. april 1997, navnlig hvad angår modtagernes pligt til at gennemføre demokratiske, økonomiske og institutionelle reformer. Der er også særlige betingelser i de individuelle årlige programmer. Finansieringsafgørelser følges op af en finansieringsaftale, der indgås med Albanien.

6. TILSYN

Der føres tilsyn med gennemførelsen af det europæiske partnerskab ved hjælp af de mekanismer, der er etableret som led i stabiliserings- og associeringsprocessen, især Kommissionens årlige statusrapporter.

[1] EUT L 86 af 24.3.2004, s. 1. Senest ændret ved forordning (EF) nr. 269/2006 ( EUT L 47 af 17.2.2006, s. 7 ).

[2] Rådets afgørelse 2006/54/EF af 30. januar 2006 om principperne, prioriteterne og betingelserne for det europæiske partnerskab med Albanien og om ophævelse af afgørelse 2004/519/EF (EUT L 35 af 7.2.2006, s. 32).

[3] EUT L 210 af 31.7.2006, s. 82.

[4] EFT L 306 af 7.12.2000, s. 1. Senest ændret ved forordning (EF) nr. 2112/2005 (EUT L 344 af 27.12.2005, s. 23).